L-Erbgħa, il-MPE ddiskutew l-aħħar sforzi biex inaqqsu t-theddid militari tar-Russja kontra l-Ukrajna ©Unjoni Ewropea 2022 — PE F'dibattitu dwar ir-relazzjonijiet bejn l-UE u r-Russja, is-sigurtà Ewropea u t-theddida militari Russa kontra l-Ukraina, il-MPE appellaw għal rispons magħqud u appoġġaw l-Ukraina. Nhar l-Erbgħa filgħodu, il-MPE evalwaw l-aħħar żviluppi relatati mat-theddid militari tar-Russja kontra l-Ukrajna f'dibattitu fil-plenarja mal-President tal-Kunsill Ewropew Charles Michel, il-President tal-Kummissjoni Ewropea Ursula von der Leyen u l-Kap tal-Politika Barranija tal-UE Josep Borrell. Fil-ftuħ tad-dibattitu, il- President tal-Parlament Roberta Metsola enfasizzat kif il-Parlament Ewropew ripetutament esprima solidarjetà mal-poplu tal-Ukraina hekk kif dawn ikomplu jiffaċċjaw inċertezza u theddid ta' aggressjoni militari Russa. "Dak li qed naraw hawnhekk huwa wkoll theddida għall-paċi fl-Ewropa", żiedet tgħid, filwaqt li enfasizzat li aktar tard illum il-Parlament se jivvota wkoll biex japprova EUR 1.2 biljun f'assistenza finanzjarja lill-Ukraina. Hija rringrazzjat lill-Kummissjoni Ewropea għall-"proposta f'waqtha biex tappoġġa l-istabbiltà finanzjarja u r-reżiljenza tal-Ukrajna fiċ-ċirkostanzi diffiċli attwali". Il-President tal-Kunsill Ewropew Charles Michel issottolinja kif l-akkumulazzjoni militari Russa reċenti u mingħajr preċedent tul il-fruntiera tal-Ukraina tista' titqies biss bħala mġiba aggressiva u ta' theddida. Huwa indika kif dawn it-tattiċi belliġerenti mhux biss jheddu l-istabbiltà u l-integrità tal-Ukraina iżda wkoll il-paċi u s-sigurtà fl-Ewropa u s-sistema internazzjonali bbażata fuq ir-regoli. Is-Sur Michel enfasizza li l-UE qed taħdem kontinwament mas-sħab u l-alleati internazzjonali tagħha biex tnaqqas it-tensjonijiet, l-ewwel u qabel kollox permezz tad-diplomazija, iżda wkoll fit-tħejjija ta' sanzjonijiet robusti kontra r-Russja jekk hija tkompli l-aggressjoni militari kontra l-Ukraina. Barra minn hekk, huwa ħabbar inizjattiva, bħala parti minn koordinazzjoni mill-qrib bejn l-UE u l-Ukraina, ta' konferenza tad-donaturi biex tkompli tappoġġa l-ekonomija tal-Ukraina. "L-idea ta' sferi ta' influwenza ma tappartjenix fis-seklu 21", qalet il-President tal-Kummissjoni Ewropea Ursula von der Leyen. Id-diplomazija għadha ma tkellimtx l-aħħar kelma tagħha, iżda issa l-atti jridu jsegwu, qalet, b'referenza għall-aħħar sinjali li ġejjin mill-Kremlin. Hija enfasizzat li n-NATO għadha ma ratx tnaqqis fit-truppi Russi madwar l-Ukraina. Il-President tal-Kummissjoni wissiet wkoll lir-Russja biex ma tużax il-"kwistjoni ta' l-enerġija" bħala arma. L-UE qed issaħħaħ is-sorsi l-oħra għall-provvediment tal-enerġija u "issa aħna sikuri għal din ix-xitwa", qalet, filwaqt li żiedet li l-lezzjoni ewlenija miksuba mill-UE hija li għandha tiddiversifika s-sorsi tal-enerġija tagħha biex ma tkunx dipendenti fuq il-gass Russu. Il-futur Ewropew jinsab fl-enerġija rinnovabbli, ikkonkludiet. "Dak li jista' jiġri fl-Ukraina se jimmarka l-futur tal-umanità", wissa r-Rappreżentant Għoli tal-UE Josep Borrell. "Jekk il-liġi tal-aktar b'saħħitu tipprevali, dan ikun pass lura", żied jgħid. Is-Sur Borrell enfasizza wkoll kif l-UE u l-Istati Membri tagħha qed jiffaċċjaw f'unità sħiħa l-possibbiltà ta' aggressjoni militari Russa, u kkunsidra li "din hija waħda mill-konsegwenzi pożittivi ta' din il-kriżi". Huwa għamilha ċara li l-UE hija lesta li tinnegozja għal soluzzjoni diplomatika, iżda wkoll lesta li taġixxi, b'sanzjonijiet, jekk ikun hemm bżonn. Ħafna MPE enfasizzaw kif it-tensjonijiet attwali huma twissija għall-Unjoni Ewropea, li għandha tiżviluppa aktar il-forza ta' poter tagħha biex tittratta l-pressjoni esterna u tiżgura rispons qawwi għal theddid estern, filwaqt li żżomm il-paċi u d-demokrazija bħala valuri fundamentali u għan essenzjali. Għalhekk huma nnutaw kif l-isfidi Russi attwali joħolqu opportunità biex tissaħħaħ l-unità Ewropea. Filwaqt li esprimew l-appoġġ u l-ammirazzjoni kontinwi tagħhom għall-poplu Ukrain, iffaċċjati bit-theddida ta' aggressjoni Russa għal ħafna snin, ħafna Membri tennew il-ħtieġa kemm ta' diplomazija kontinwa vis-à-vis Moska kif ukoll tal-ħtieġa li jitħejjew sanzjonijiet iebsin kontra r-Russja. Ħafna għandu jitqiegħed fuq il-mejda tas-sanzjonijiet, inkluż il-pipeline tal-gass Russja-Ġermanja Nord Stream 2, xi wħud qalu. Il-MPE indikaw ukoll li r-raġuni għall-aggressività tar-Russja mhijiex l-espansjoni tan-NATO iżda pjuttost is-setgħa tal-valuri u tal-attrazzjoni tas-soċjetajiet demokratiċi, li qed tbeżża' lill-President Russu Vladimir Putin u l-Kremlin. Fuq nota oħra, xi MPE ikkritikaw ukoll lill-UE talli hija ambigwa wisq fir-rispons tagħha għar-Russja, filwaqt li oħrajn enfasizzaw li l-Ewropa teħtieġ issegwi kliemha b'azzjoni biex trażżan l-aggressjoni Russa. Tista' terġa' tara d-dibattitu fil-plenarja hawnhekk (16.02.2022) Kuntatti: Informazzjoni ta' kuntatt: Numru tat-telefown: (+32) 2 28 31834 (BXL) Numru tat-telefown: (+33) 3 881 72420 (STR) Numru tal-mobile: (+32) 470 88 29 42 Informazzjoni ta' kuntatt: Numru tat-telefown: (+32) 2 28 32547 (BXL) Numru tat-telefown: (+33) 3 881 74007 (STR) Numru tal-mobile: (+32) 470 96 08 19 Informazzjoni ta' kuntatt: Numru tat-telefown: (+32) 2 28 31324 (BXL) Numru tat-telefown: (+33) 3 881 73661 (STR) Numru tal-mobile: (+32) 498 98 39 85 Għal aktar informazzjoni Kumitat għall-Affarijiet Barranin Sottokumitat għas-Sigurtà u d-Difiża Ritratti, vidjo u awdjo b'xejn Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF